text: fjeldkonval
  
  publiceret: 2016-11-08 20:16:42+01:00
  Fjeldkonval, Streptopus, slægt i liljefamilien med ca. 10 arter i tempereret Asien og Nordamerika. Fjeldkonval har korte, krybende jordstængler og oprette stængler med toradede blade. Under hvert blad er der en hængende, grønlig blomst, hvorfra der udvikles røde bær.
  Det danske navn hentyder specielt til arten Streptopus amplexifolius, der forekommer i fugtige enge og pilekrat i de sydlige og sydvestlige dele af Grønland.